**Ֆարիդա Ֆարուկ** (ծննդյան անունը եղել է Սաֆինազ Զուլֆիկար, սեպտեմբերի 5, 1921(1921-09-05), Ալեքսանդրիա, Եգիպտոս - հոկտեմբերի 16, 1988(1988-10-16), Կահիրե, Եգիպտոս) , Եգիպտոսի թագուհի, Ֆարուկ 1-ինի կինը։ Նա երկրի թագուհին է եղել 11 տարի շարունակ։

Մանկություն և կրթություն
------------------------

Ֆարիդան ծնվել է 1921 թվականի սեպտեմբերի 5-ին՝ եգիպտական ճանաչված ընտանիքում։ Նրա ծննդավայրը եղել է Ալեքսանդրիայի Գիանկալիս քաղաքը։ Հայրը՝ Յուսեֆ Զուլֆիկար փաշան, եղել է Ալեքսանդրիայի Վերաքննիչ դատարանի փոխնախագահ։ Ընտանիքը պատկանել է եգիպտական չերքեզների ցեղին, մորական պապը՝ Մուհամմեդ Սաիդ փաշան, եղել է Եգիպտոսի վարչապետ, իսկ մորեղբայրը՝ Մահմուդ Սաիդ բեյը՝ հայտնի նկարիչ։ Սաֆինազը սկզբնական և միջնակարգ կրթությունը ստացել է Նոտր Դամ դե Սիոնում։ Դա եղել է Ալեքսանդրիայում գտնվող մի դպրոց, որը ղեկավարում էին ֆրանսիացի միանձնուհիները։

Ամուսնություն և կառավարում
--------------------------

Սաֆինազը և թագավոր Ֆարուկն առաջին անգամ հանդիպել են 1937 թվականին՝ թագավորի Լոնդոն կատարած ուղևորության ժամանակ։ Նրանք նշանադրվել են 1937 թվականի ամռանը։ Նա թագավոր Ֆարուկի հետ ամուսնացել է 1938 թվականի հունվարի 20-ին։ Հարսանիքը տեղի է ունեցել Կահիրեի Կուբբա պալատում։ Ամուսնանալուց հետո, թագավորի նախաձեռնած ավանդույթի համաձայն, նա ստացել է «Ֆարիդա» անունը։ Նրա հարսանեկան զգեստի ձևավորումը կատարել է փարիզյան «*House of Worth*» նորաձևության տունը։ Նրանք ունեցել են երեք դուստր՝ Ֆերիալը, Ֆավզիան և Ֆադիան։ Երրորդ դստեր ծնվելուց հետո, 1948 թվականի նոյեմբերի 19-ին, նրանք բաժանվել են։ Ամուսնալուծությունից հետո թագավոր Ֆարուկը իր հոգածության տակ է վերցրել առաջին երկու դստրերի խնամքը, իսկ երրորդ դուստրը մնացել է Ֆարիդայի հետ։

Հասարակական դեր
---------------

Թագուհի Ֆարիդան ծնվել է այնպիսի մի ժամանակահատվածում, որտեղ եգիպտացի կնոջ միակ գերակայությունը եղել է երեխաներ ունենալը։ Հատկապես կարևոր էր արական սեռի երեխաների ծնունդը, որոնք համարվում էին գահի միակ ժառանգորդը։ Սակայն արևմուտքի երկրների ազդեցությամբ, առաջին տիկինը կարևորություն է ստանում նաև այլ կարևոր հարցերում։ Առաջին տիկին կարգախոսը դարձել էր պատվավոր տիտղոս, որի միջոցով թագուհին մասնակցում էր բարեգործական միջոցառումների, բարեգործության նպատակներով կազմակերպում էր դրամահավաքներ և մասնակցում էր օտարերկրյա հյուրերի ընդունման աշխատանքներին։ Թագուհի Ֆարիդան գլխավորել է Կարմիր մահիկի եգիպտական մասնաճյուղը, դարձել է ֆեմինիստական խորհրդի և Կանանց միջազգային միության պատվավոր նախագահ։ Նա մեծ դեր է ունեցել սոցիալական իրադարձությունների կազմակերպման գործում։

Վերջին տարիներ
--------------

Ֆարիդան մինչև 1964 թվականը մնացել է Եգիպտոսում։ Նա ապրել է Նեղոս գետի ափին գտնվող Զամալեկ քաղաքում։ Ավելի ուշ նա տեղափոխվել է Լիվան, որտեղ 10 տարվա ընդմիջումից հետո հանդիպել է իր երեխաներին։ 1965 թվականին, երբ թագավոր Ֆարուկը մահանում է Հռոմում, Ֆարիդան իր երեք դստրերի հետ ներկա է գտնվում նրա թաղմանը։ 1968 թվականից մինչև 1974 թվականներն ապրել է Փարիզում։ 1974 թվականին՝ Անվար Սադաթի իշխանության տարիներին, նա վերադարձել է Եգիպտոս։ Ամուսնալուծությունից հետո Ֆարիդան չի ամուսնացել։ 1960-ական թվականներից սկսել է նկարել և իր անձնական ցուցադրություններն է ունեցել Եվրոպայում և ԱՄՆ-ում։ 1980 թվականին իր ցուցադրություններից մեկը տեղի է ունեցել Կահիրեում։

Մահ
---

1988 թվականի սեպտեմբերին Ֆարիդան հոսպիտալացվել է։ Նրա մոտ հայտնաբերվել է լեյկեմիա, հեպատիտ և թոքաբորբ։ Հոկտեմբերի 2-ին նրան տեղափոխել են վերակենդանացման բաժանմունք, այնուհետև նա ընկել է կոմայի մեջ։ Նա մահացել է լեյկեմիայից 1988 թվականի հոկտեմբերի 16-ին՝ 67 տարեկան հասակում։

Պարգևներ
--------

### Ազգային

* Առաքինությունների շքանշան ադամանդով (1938 թվականի հունվարի 19, Եգիպտոս)։

### Օտարերկրյա

* Սուրբ Սավվայի Մեծ խաչ շքանշան (Սերբիա)։
* Առաքինությունների Մեծ խաչ շքանշան (Հունաստան)։

Ծանոթագրություններ
------------------

1. 1 2 3 4  FemBio տվյալների շտեմարան (գերմ.)
2. 1 2 3  *Lundy D. R.* The Peerage
3. ↑  «Consorts of Monogamous Egyptian Heads of State»։ Egy։ Վերցված է 2013-02-06
4. ↑  *Charles Brice, William* An Historical atlas of Islam. — Brill Publishers, 1981. — С. 299. — ISBN 90-04-06116-9
5. 1 2 3  Hassan Maher (2010-01-20)։ «Queen Farida, King Farouk's first wife»։ *Egypt Independent*։ Վերցված է 2013-02-06
6. ↑  *Goldschmidt, Arthur* Biographical dictionary of modern Egypt. — Lynne Rienner Publishers, 2000. — С. 178. — ISBN 1-55587-229-8
7. 1 2  Raafat Samir (2005-03)։ «Egypt's first ladies»։ Արխիվացված է օրիգինալից 2013-09-07-ին։ Վերցված է 2009-06-06
8. ↑  «Queen Farida hides beauty with veil»։ *The Pittsburgh Press* (Cairo)։ UPI։ 1938-01-21։ Վերցված է 2013-02-06
9. ↑  Hargrove Rosette (1938-01-21)։ «Dressed to the King's taste»։ *The Telegraph Herald* (Paris)։ Վերցված է 2013-02-06
10. ↑  «Ex-queen Farida of Egypt»։ *The Indian Express* (Cairo)։ 1948-11-22։ Վերցված է 2013-02-06
11. ↑  «Former Queen pens message to Farouk»։ *Reading Eagle*։ 1952-01-20։ Վերցված է 2013-02-06
12. 1 2 3  Balouny Lisette (1980-05-31)։ «Queen Farida living in dignified exile»։ *The Day* (Cairo)։ AP։ էջ 20։ Վերցված է 2013-02-06
13. ↑  «Cold, lonely end comes to Farouk»։ *Lodi News Sentinel* (Rome)։ UPI։ 1965-03-20։ Վերցված է 2013-02-06
14. ↑  «Queen Farida of Egypt Dies at 68»։ *The New York Times*։ 1988-10-17։ Վերցված է 2009-06-06
15. 1 2  «Ex-Queen Farida of Egypt; First Wife of King Farouk»։ *Los Angeles Times*։ 1988-10-17։ Վերցված է 2013-02-06
16. 1 2 3  The Muhammad 'Ali Dynasty *Royal Ark*

|  |  |  |  |  |  |  |  |
| --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | The Peerage · Find A Grave · WikiTree · Rodovid |
|  |
| 

|  Չափորոշչային վերահսկողություն |
| --- |
|  |
| BNF: 123877545 · EGAXA: vtls000887210 · GND: 119033836 · ISNI: 0000000076894670 · LCCN: n88248244 · VIAF: 38480942 · WorldCat VIAF: 38480942 |

 |

 |